Mikrofurgoon ehitati kasutades sõiduauto Moskvitš-407 agregaate. Kui sõiduautol oli kandevkere, siis mikrofurgooni ehitamisel kasutati suurte furgooanutode ehitamise võtteid – valmistati spetsiaalne terastorust alusraam. Sellele kinnitati Moskvitši sillad, paigaldati mootor ja muud agregaadid. Seejärel ehitati alusraamile terastorudest keresõrestik, mis kaeti plekktahvlitega. Kere konstrueerimisel jäeti võimalus ka termoisolatsioonikihi paigaldamiseks.
#000000
2010. aastal tulid üllatuslikult päevavalgele Jaan Pärdi fotod väikesest tundmatust autovrakist seismas Tallinnas Akadeemia teel Küberneetika Instituudi taga. Fotod pärinevad 1980ndate keskpaigast ning neilt vaatab vastu kadunuke – 1961. aastal Tartus eksperimentaalkorras valmistatud mikrofurgoon TA-11. Piltidel oleval vrakil on näha ka riiklik registreerimisnumber, mis annab edasise pidepunkti auto saatuse kindlaks tegemisel.
#000004